หนูเป็นคนที่ไม่ค่อยดื่มนำ้ค่ะ ตอนนั้นออกไปข้างนอกแล้วอุจจาระนานมาก กว่าจะเบ่งออกมาเกือบยี่สิบนาที ตั้งแต่ตอนนั้นก็เลือดเฉพาะตอนอุจจาระ ครั้งที่สองที่อุจจาระจากครั้งนั้น วันถัดมาเลือดออกเยอะเหมือนปจด. แต่แค่วันเดียว วันนี้อุจจาระแล้วมีเนื้อเยื่อออกมาเล็กน้อย แต่เลือดเต็ม มีวิธีรักษามั้ยคะ
สวัสดีค่ะ อาการถ่ายอุจจาระแล้วมีเลือดปนออกมา สาเหตุที่พบได้บ่อยคือ1. ริดสีดวงทวารชนิดภายใน เกิดจากการโป่งพองของหลอดเลือดดำที่ทวารหนัก อาการคือจะเป็นเลือดสีแดงสดหยดออกมาพร้อมกับอุจจาระหรือหลังถ่ายอุจจาระ บางรายเลือดอาจมีปริมาณมากได้ แต่จะไม่มีอาการเจ็บหรือปวดบริเวณรูทวาร ซึ่งสาเหตุ ได้แก่ การมีท้องผูกเป็นประจำ การเบ่งถ่าย นั่งอุจจาระนาน ใช้ยาสวนบ่อย น้ำหนักตัวมาก เป็นต้น2. แผลปริขอบทวารหนัก เกิดจากก้อนอุจจาระมีขนาดใหญ่ หรือแข็ง หรือออกแรงเบ่งมาก ก้อนอุจจาระอาจไปครูดกับเยื่อบุของทวารหนัก ทำให้เกิดเป็นแผลและมีเลือดออกได้ หรือเกิดจากการมีถ่ายอุจจาระเหลวเรื้อรัง ทำให้การทำงานของกล้ามเนื้อหูรูดทวารหนักมากกว่าปกติจนเกิดฉีกขาด หรือจากการร่วมเพศทางทวารหนัก หรือการใส่นิ้วหรือสิ่งแปลกปลอมเข้าไปในทวารหนัก ซึ่งเลือดที่ออกจะมีปริมาณไม่มาก แต่จะมีอาการปวดหรือเจ็บรูทวารหนักร่วมด้วยสำหรับสาเหตุอื่นๆ นั้นพบได้น้อย และมักมีอาการอื่นๆ ร่วมอีกนอกจากการมีถ่ายอุจจาระปนเลือด เช่น ลำไส้ใหญ่อักเสบเรื้อรัง ภาวะลำไส้ขาดเลือด มีเลือดออกจากกระเพาะอาหารที่มีแผลหรือเส้นเลือดโป่งพอง มีติ่งเนื้อหรือก้อนเนื้อในลำไส้ใหญ่ มะเร็งลำไส้ใหญ่ เป็นต้นในเบื้องต้น หากมีอาการท้องผูก ก็ต้องรักษาอาการท้องผูกให้หาย และทำให้อุจจาระนิ่ม โดยการดื่มน้ำเปล่ามากๆ เน้นทานผักและผลไม้สด ลดการทานเนื้อสัตว์ และอาจทานไฟเบอร์เสริม ทั้งนี้ ไม่ควรเบ่งถ่ายอุจจาระ ไม่นั่งถ่ายอุจจาระนาน หากถ่ายไม่ออก ก็ไม่ควรเบ่งและนั่งถ่ายต่อไป ควรทานยาระบายช่วย แต่หากยังคงถ่ายเป็นเลือดบ่อยๆ หรือมีปริมาณเลือดมากหลายครั้งหรือมีปัญหาท้องผูกบ่อยๆ ก็ควรไปพบแพทย์เพื่อตรวจรักษาค่ะ